UDHËZIM
Nr. 19, datë 10.9.2019
PËR DISA NDRYSHIME NË UDHËZIMIN NR. 10, DATË 15.5.2019, “PËR PROCEDURAT E APLIKIMIT DHE TË REGJISTRIMIT NË INSTITUCIONET E ARSIMIT TË LARTË”, TË NDRYSHUAR
Në mbështetje të nenit 102 të Kushtetutës dhe të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”,   
UDHËZOJ:
1. Titulli i kreut IV/3, të udhëzimit nr. 10, datë 15.5.2019, të ministrit të Arsimit, Sportit dhe Rinisë, “Për procedurat e aplikimit dhe të regjistrimit në institucionet e arsimit të lartë”, të ndryshuar, ndryshon si më poshtë:

 “Procedurat e aplikimit dhe të regjistrimit të kandidatëve me diploma të huaja të shkollës së mesme, në programet e ciklit të parë të studimeve, në programet e studimeve me karakter profesional, si dhe në programet e integruara të studimeve të ciklit të dytë, me kohë të plotë, në institucionet e arsimit të lartë.”.

2. Shkronjat “a” dhe “b”, të pikës 13, të kreut IV/3, ndryshojnë si më poshtë:
 “a) Zhvillimi i procedurave të aplikimit dhe të regjistrimit, të kandidatëve me diploma të huaja të shkollës së mesme, në programet e studimit objekt të këtij udhëzimi, në IAL-të që i zhvillojnë këto programe, si programe të përbashkëta studimi, që përfundojnë me një diplomë të përbashkët, të dyfishtë ose të shumëfishtë, në bashkëpunim me IAL-të e vendeve të BE-së, kryhet sipas afateve dhe procedurave të përcaktuar nga vetë IAL-të. 
b) Njohja e dokumentacionit të kandidatëve të pajisur me diploma të huaja të shkollës së mesme, në këto programe studimi, mund të kryhet gjatë zhvillimit të semestrit të parë dhe përpara sezonit të parë të provimeve. Regjistrimi si student i kandidatëve fitues bëhet me rezervë, deri në përfundim të procedurës së njohjes së dokumentacionit shkollor të tyre. Pas përfundimit të njohjes, QSHA-ja kryen regjistrimin e tyre përfundimtar dhe pajis me numër matrikullimi studentin, si dhe brenda datës së përcaktuar në shtojcën nr. 10, të këtij udhëzimi, ia komunikon IAL-së.”.

Ky udhëzim hyn në fuqi menjëherë dhe botohet në Fletoren Zyrtare.

